Jeg haaater dette drittbordet, og nå skal det ut. Ble stående igjen etter den forrige som hadde leiligheten jeg bor i nå, og etter gjentatte sms-er og Facebook-meldinger om at han må komme og hente bordet sitt - da altså uten å få noe respons på om han vil ha det eller ikke - er jeg nå drita lei av å mase, så nå selger jeg det og tar penga sjøl. Skal kjøpe meg smågodt på Europris for hele summen, har jeg tenkt. Topp i herdet glass, bein/ramme i bjørk-imitering-laminat-finér-dritt, og no jalla metall-lister på sidene. Begriper ikke hva designeren tenkte på. Dyrt var det og, etter sigende, type 6-7000 kr eller der omkring. Til å begynne med syntes jeg at bordet så helt ok ut, men etter å ha slått knærne mine i glasshjørnene NI TUSEN ganger har jeg etter hvert kommet frem til at det er det desidert schtøggaste bordet i verden. Jeg ønsker det alt vondt, og hadde det ikke vært for at det kan være verdt noen kroner hadde jeg for lengst tatt det med ut og "drept" glassplata med hagla og brent restene i nærmeste grøft. Jeg tror jeg vil bli et bedre og mer lykkelig menneske så fort dette bordet forsvinner ut døren; inntekten min kommer til å øke, morgenkaffen kommer til å smake bedre, bilen blir sprekere, musklene større, somrene lenger, og jeg kommer til å få større fisk når jeg er ute og fisker. Skal ikke se helt bort i fra at det blir fred i Midt-Østen og. Om det da er noen der ute som kan tenke seg å ta over et bord hvis eneste og akk så meningsløse mål her i livet er å jakte på knær som fyker forbi, og det i beste Christine-stil, for de som så den filmen. Christine var riktignok en diger bil som jakta på folk, men likheten er slående. I alle fall i min verden. Om jeg tar meg i det og ser på bordet på en så objektiv måte som det er mulig for meg å gjøre, ser det ikke så ravgæli ut. Innerst inne er det fortsatt schtøggast i verden, men hadde jeg sett det i stua til noen andre hadde jeg sikkert tenkt at det så helt greit ut. Det hadde selvsagt tatt bare 4 SEKUNDER for meg å slå kneet i det, men i de fire sekundene hadde det ikke vært så verst. Bjørk og glass og greier. Fem hundre penger (500) eller høyeste bud over. Må selvsagt hentes OG bæres ut, så pass på at dere kommer to personer for å hente det siden jeg har ikke tenkt å bruke EN ENESTE kalori til på å løfte eller flytte det. Nevnte jeg at det veier flere hundre kilo? Ikke? Glassplata er åpenbart hentet fra et pansret kjøretøy eller noe, og for alt jeg veit kan det være at beina er laget av utarmet uran. Om verden hadde blitt utsatt for en diger atomkrig er det i alle fall sikkert at bare kakerlakkene og dette bordet hadde overlevd. Tenk det, her har du mulighet til å kjøpe et nærmest udødelig bord til den nette sum av 500 penger. Hvis andre også byr er det ikke sikkert du er fullt så heldig, men man må selvsagt regne med at det blir blest om et så unikt møbel. Regner med at mediene kommer på døren hvert øyeblikk her nå, TV2 og NRK og all ting. Må vel begynne å blogge om dette her da vettu..